રહીમભાઈ બોલતા અટક્યા, ત્યારે બાજુમાં બેઠેલાં પ્રૌઢ અને સ્થૂળકાય પણ ગૌરાંગી અને ઘાટીલાં એમનાં બીબી અત્યંત અહોભાવથી એમના શૌહર સામું જોઈ રહ્યાં હતાં. રહીમભાઈ બોલી રહ્યા ત્યારે મુગ્ધ વયની કન્યકાની જેમ એમનું મુખ લજ્જાથી લાલ લાલ થઈ ગયું. રહીમભાઈનાં એ પત્ની એમની પાંચ દાયકાની વયને એમના સ્વરૂપ હેઠળ સહજતાથી સંતાડી શકતાં હતાં. રહીમભાઈ બોલી રહ્યા એટલે પૂર્ણવિરામ તો એમનાં બીબીએ જ કરી આપ્યું : ‘બાબાની ઈંતકાલની દુવા અને ખુદાના શુકરગુજર તો અમે બે અને અમારાં બેનો બનેલો અમારો સંસાર, કંસાર જેવો મીઠો છે. આવતી સાલ મક્કાની હજ કરવા લંડનમાં જ લડકાએ અમારાં નામ નોંધાવી દીધાં છે. એકવાર હજ થાય પછી કોઈ તમન્ના અમોને બાકી નથી.’